**“Ailə cəmiyyətin fundamental və təbii hissəsidir, cəmiyyət və dövlət tərəfindən müdafiə olunmalıdır” mövzusunda**

**xanım Hicran Hüseynovanın çıxışı**

**Hörmətli Aytən xanım, cənab Qulam İshaqzai,**

**dəyərli qonaqlar, xanımlar və cənablar,**

Ümumdünya insan hüquqları bəyannaməsi hər bir insanın eyni hüquqlara sahib olması fikrinə əsaslanan ilk beynəlxalq sənədlərdən biridir. Və bu sənədin əsas məqsədi dünyada sülhə nail olmaqdır ki, buna hazırda bütün bəşəriyyətin ehtiyacı var. Bu gün bir çox qlobal problemlər öz həllini gözləyir. Onlardan biri də sosial-mənəvi mühitin qorunmasıdır. Bu baxımdan ailə həm şəxsiyyət, həm də cəmiyyət üçün əhəmiyyəti artmaqda olan ümumbəşəri dəyərdir. Elə insan hüquqları bəyannaməsində də bununla bağlı ayrıca maddə var. Ailə vətəndaş cəmiyyətini formalaşdıran əsas elementlərdən biridir. Bu institutunun möhkəmliyi həmin cəmiyyətin və dövlətin güclənməsi, inkişafı deməkdir. Bəs indiki halda biz hansı tendensiyanı müşahidə edirik? Burada daha çox iki istiqamət özünü göstərir. Bəzi alimlər təsdiq edirlər ki, ailəyə olan tələbatı azalmışdır. Ailə sivilizasiyanın təsiri altında birgəyaşayışın liberal formalarından biridir. Lakin, bir çox tədqiqatçılar sübut edirlər ki, müasir insan üçün ailənin, uşaqların, evin, maddi rifah halının, asudə vaxtın dəyərləri çox artmışdır. Bəşəriyyətin diqqətində olan bu problemlə bağlı müxtəlif müzakirələr aparılır, çağırışlar edilir. Son illər ailə institutu və bu dəyərlərin qorunması ilə bağlı keçirilən beynəlxalq konfranslar bu məsələlərin dünya ölkələri üçün nə qədər aktual olduğunu bir daha göstərdi.

Ancaq əfsuslar olsun ki, hazırda dünyada ekstremizm, zorakılıq, terrorçuluq, qarşıdurmalar və hərbi münaqişələrin sayı artmaqdadır. Bu hadisələr ilk növbədə ailə institutuna mənfi təsir göstərir, ailələr dağılır, milli-mənəvi dəyərlər deqredasiyaya uğrayır. Lakin bütün bunların fonunda Azərbaycanda ailə institutu qorunub saxlanılır, insanlar təhlükəsizlik, dostluq, mehribançılıq, tolerantlıq şəraitində yaşayırlar. Artıq dünyanın bütün ölkə və xalqları Azərbaycanın ailə və mədəni tolerantlıq modelini qəbul edir. Burada yaşayan azsaylı xalqlar, milli etnik qruplar və milli azlıqlar yerli Azərbaycan xalqı ilə sıx münasibətdədirlər. Onların ailə dəyərlərinə hörmətlə yanaşılır və bu dəyərlər geniş şəkildə tətbiq olunur, eyni zamanda, ailə mədəniyyətləri qorunub saxlanmaqla yanaşı, onlar arasında qarışıq nikahlar da qurulur.

Ölkəmizdə insan hüquqlarının müdafiəsi çərçivəsində ailənin inkişafına yönələn tədbirlərə xüsusi diqqət ayrılır. Çətin ictimai-siyasi, sosial-iqtisadi və hərbi vəziyyətdə müstəqilliyini elan edən dövlətimiz ailənin möhkəmləndirilməsi, qadın və uşaq hüquqlarının müdafiəsi sahəsində məhz Ulu Öndər Heydər Əliyevin xüsusi təşəbbüsü ilə mühüm beynəlxalq müqavilələrə qoşulmuş və yeni qanunlar qəbul edilmişdir. Cənab Prezident İlham Əliyev tərəfindən həmin qanunvericilik islahatları böyük uğurla davam etdirilmişdir. “Regionların sosial-iqtisadi inkişafı”, “Ana və uşaqların sağlamlığının mühafizəsi” və digər Dövlət Proqramları əhalinin həyat səviyyəsinin daha da yaxşılaşdırılmasına yönəlib. Eyni zamanda, qeyd etmək istəyirəm ki, bu sahədə əldə ounan uğurlarda Birinci xanım Mehriban Əliyevanın xüsusi rolu var. Heydər Əliyev Fonundun prezidenti kimi bu sahədə çoxsaylı layihələr həyata keçirirdi və bu gün Birinci vitse-prezidenti olaraq ilk növbədə qaçqın və məcburi köçkün ailələrin, əsasən də həssas təbəqədən olan insanların problemlərinin həlli istiqamətində mühüm işlər görür.

**Hörmətli tədbir iştirakçıları,**

Bütün bunlara baxmayaraq, hələ də ailə institutuna təsir edən bir sıra problemlər var. Bəzi hallarda ailə üzvləri arasında ünsiyyət çətinliyi, sosial-psixoloji mühitin gərgin olması, erkən və qeyri-rəsmi nikah, məişət zorakılığı hallarının baş verməsi, uşaqların təhsildən yayınması və bu kimi digər problemlər ailələrin zəifləməsinə və dağılmasına gətirib çıxarır. Amma bəzən də biz, valideyn və uşaqların məsuliyyət hissinin zəif olması hallarına da rast gəlirik. Təhlillər göstərir ki, müasir dövrdə ailələrin dağılmasının əsas səbəbi heç də maddi durum deyil, digər vacib məqamlardır ki, bunlar da özündə tərbiyə, mənəviyyat, davranış və əxlaqi dəyərləri birləşdirir. Qeyd etmək lazımdır ki, erkən və qeyri-rəsmi nikahlar, ailəyə ciddi münasibət göstərməyən, qüsurlu uşaq doğulanda, uşaqsız ailələrdə boşanma halları daha çox baş verir. Belə ailələrdə köməksiz qalan qadınların müdafiə olunması məsələsi aktuallaşır. Komitəmiz tərəfindən yaranan Qadın Resurs Mərkəzlərində gənc, xüsusilə, həssas qrupa daxil olan qadınların cəmiyyətə inteqrasiyası, müxtəlif peşələrə yiyələnməsi üçün təlimlər təkil olunur. Qarşımızda dayanan məsələlərdən biri də ailə institutunun möhkəmləndirilməsi və bu istiqamətdə maarifləndirmə işlərinin daha da gücləndirılməsidir. Komitə tərəfindən bütün yerli icra hakimiyyətlərində müvafiq yerli icra orqanlarının nümayəndələrindən ibarət Gender zorakılığı və uşaqlara qarşı zorakılıq üzrə monitorinq qrupları yaradılmışdır. Onların əsas fəaliyyəti zorakılıq törətmiş şəxsə qarşı müvafiq tədbirlərin görülməsi, həmçinin zərərçəkmiş şəxslə profilaktiki işin təşkili, psixoloji və hüquqi yardımların göstərilməsindən ibarətdir.

Ailə institutunun möhkəmləndirilməsi məqsədi ilə ildə-ilə qanunvericilik bazasının daha da güclənməsi ilə yanaşı, mövcud qanunların düzgün dərk edilməsi sahəsində ardıcıl və sistemli maarifləndirici işlərin aparılması çox vacibdir. Buna görə də rayon və kənd əhalisi arasında,məktəblərdə, ali təhsil müəssisələrində, hərbi hissələrdə ailə münasibətlərinin formalaşması, yeni keyfiyyətlərin müsbət və mənfi təsiri haqqında seminarlar keçirir, yaşlı nəsllə gənc nəslin dialoqunu təşkil edirik. Komitə tərəfindən “Ailə bayramı”, “Azərbaycan ailəsi” adlı film festivalı, “Ailə Akademiyası” layihəsi uğurla həyata keçirilir. Burada əsas məqsəd ölkəmizdə xüsusi fərqlənən, nümunəvi ailələrin təcrübəsini təbliğ etmək, müxtəlif ailələr arasında dostluq münasibətlərinin yaranması, eyni zamanda, mövcud problemləri işıqlandırmaqla, onların həlli yollarının axtarılması və ailə institutunun daha da güclənməsinə nail olmaqdır. Uşaq və Ailələrə Dəstək Mərkəzlərimiz icmada risk qrupuna aid olan ailə, qadın və uşaqlara dəstək göstərir, vətəndaşların müraciəti əsasında onları müxtəlif xidmətlərə yönəldirlər. Təkcə, son 5 ildə Mərkəzlərin fəaliyyətindən yetmiş bir mindən çox vətəndaş bəhrələnmişdir.

Qarşımızda dayanan məsələlərdən biri də yanlış təsəvvürlərin, stereotiplərin aradan qaldırılması üçün dövlət orqanları və vətəndaş cəmiyyətinin bu sahədə fəaliyyətinin gücləndirilməsi davamlı layihələrin keçirilməsidir. Xüsusilə, vətəndaş cəmiyyətinin bu sahədə vacib rola mailkdir. Yerlərdə fəaliyyət göstərən Qadınlar Şurası, qeyri-hökumət təşkilatları, “Ağbirçək” , “Ağsaqqal” şuraları aktiv olmalıdr. Kütləvi İnformasiya Vasitələrində mütəmadi olaraq uğurlu ailə modelləri təbliğ edilməli, bu sahədə maarifləndirici və məlumatlandırıcı televiziya və radio verlişləri daha da gücləndirilməlidir.

**Hörmətli tədbir iştirakçıları,**

Bütövlükdə isə, biz həmişə Azərbaycan ailələrinin möhkəmliyi ilə fəxr etmişik. Bu, əsasən milli mentalitetimizdən irəli gəlir. Ailə üzvləri arasında səmimi, mədəni münasibət, böyük-kiçik yerinin bilinməsi, valideyn-övlad münasibətlərinin düzgün qurulması bizim ailələrə xas olan keyfiyyətlərdir. Əgər ölkəmizdə yüzlərlə, minlərlə insan qurduqları ailələrin briliyant, qızıl, gümüş yubleylərini keçirirlərsə, bu o deməkdir ki, Azərbaycanda ailə modeli qorunur və nəsildən – nəslə yaşadılır. Biz inanırıq ki, bizim birgə səylərimiz bundan sonrada yüksək əxlaqi keyfiyyətlərə malik güclü ailələrin qurulmasına, ailə institutunun daha da möhkəmləndirilməsinə xidmət edəcəkdir. Və çıxışımın sonunda, müxtəlif beynəlxalq təşkilatların burada iştirak etməsindən istifadə edərək, demək istəyirəm ki, İnsan hüquqlarının müdafiəsi seçimli olmamalıdır. Cinsindən, dinindən, milli mənsubluğundan, dilindən, dini etiqadından asılı olmayaraq bütün insanlar üçün insan hüquqları sahəsində eyni müdafiə mexanizmi işlənib hazırlanmalıdır. Yoxsa, biz hər zaman aqresiya, genosd və diskriminasiya ilə üzləşəcəyik.

**Diqqətinizə görə minnətdaram!**